Ο **Μπρους Ντερν** (αγγλ. **Bruce Dern**) (4 Ιουνίου 1936) είναι Αμερικανός ηθοποιός, που στην πολύχρονη καριέρα του έχει συμμετάσχει σε περίπου 80 ταινίες αναλαμβάνοντας συχνά ρόλους καρατερίστα ενσαρκώνοντας ήρωες με ασταθή και ανισόρροπο χαρακτήρα. Έχει λάβει μια υποψηφιότητα για Όσκαρ Β' Ανδρικού Ρόλου για την συμμετοχή του στην ταινία του 1978 *Ο Γυρισμός (Coming Home)* όπου υποδύθηκε το σύζυγο της Τζέιν Φόντα και βραβείο Καλύτερης Ανδρικής Ερμηνείας στο Φεστιβάλ των Καννών για τον πρωταγωνιστικό ρόλο στην ταινία του Αλεξάντερ Πέιν *Nebraska* (2013). Ο Ντερν είναι πατέρας της ηθοποιού Λώρα Ντερν την οποία απέκτησε από τη δεύτερη του σύζυγο Ντάιαν Λαντ.

Βιογραφία
---------

Ο Μπρους Ντερν γεννήθηκε στο Σικάγο και μεγάλωσε στο Κένιγουορθ του Ιλινόι. Γονείς του ήταν ο η Τζιν ΜακΛις και ο δικηγόρος Τζον Ντερν. Ο παππούς του Τζορτζ Χένρι Ντερν ήταν κυβερνήτης της πολιτείας της Γιούτα. Ο Ντερν φοίτησε στο πανεπιστήμιο της Πενσυλβάνια.

Στις αρχές της καριέρας του ο Ντερν συμμετείχε στην πρεμιέρα του θεατρικού έργου του Σάμιουελ Μπέκετ *Περιμένοντας τον Γκοντό* πλάι στον Λάιλ Κέσλερ και έκανε το ντεμπούτο του στη μεγάλη οθόνη ερμηνεύοντας ένα μικρό ρόλο στην ταινία του Ελία Καζάν *Λάσπη στ' αστέρια (Wild River, 1960)*. Έπειτα εμφανίστηκε σε μερικές από τις πιο δημοφιλείς σειρές της δεκαετίας '60 όπως: *Route 66*, *Naked City*, *Sea Hunt*, *Surfside 6*, *77 Sunset Strip* και *The Outer Limits*.

Το 1964 εμφανίστηκε σε μικρό ρόλο στην ταινία του Άλφρεντ Χίτσκοκ *Μάρνι (Marnie)* όπου ερμήνευσε το ρόλο του ναύτη εραστή της μητέρας της πρωταγωνίστριας, καθώς και στην ταινία του Ρόμπερτ Όλντριτς *Το μυστικό της Σάρλοτ (Hush… Hush, Sweet Charlotte)* όπου εμφανίστηκε πλάι στη Μπέτι Ντέιβις. Η ταινία αυτή του χάρισε αναγνωρισιμότητα.

Ο Ντέν κατά τα μέσα της δεκαετίας του '60 συνέχισε να εμφανίζεται σε τηλεοπτικές παραγωγές καθώς και σε ταινίες. Μερικές από τις ταινίες στις οποίες συμμετείχε έπειτα ήταν οι: *Κολασμένοι Άγγελοι της Ασφάλτου (The Wild Angels, 1966)*, *Οι Ακατανίκητοι (The War Wagon, 1967)*, *Αμαρτωλό Ταξίδι (The Trip, 1967)*, *Psych-Out, 1968*, *Ο Μεγάλος Σκληρός (Will Penny, 1968)* πλάι στον Τσάρλτον Ίστον και *Κρεμάστε τους Ψηλά (Hang 'Em High, 1968)* πλάι στον Κλιντ Ίστγουντ.

To 1969 εμφανίστηκε στην ταινία του Σίντνεϊ Πόλακ *Σκοτώνουν τ' άλογα όταν γεράσουν (They Shoot Horses, Don't They?)* πλάι στους Τζέιν Φόντα και Γκιγκ Γιάνγκ, καθώς και στο *Η πιο Γρήγορη Σκανδάλη του Γουέστ (Support Your Local Sheriff!)* πλάι στον Τζέιμς Γκάρνερ.

Το 1972 συμμετείχε σε τέσσερις ταινίες: στο *Οι Κάουμποϊς (The Cowboys)* όπου υποδύθηκε τη νέμεση του Τζον Γουέιν, στο *Περιπέτεια στο Διάστημα (Silent Running)*, στο *Ο βασιλιάς των Μάρβιν Γκάρντενς (The King of Marvin Gardens)* πλάι στον Τζακ Νίκολσον και στο *Thumb Tripping*. Το 1974 υποδύθηκε τον απατημένο σύζυγο στην πρώτη κινηματογραφική μεταφορά του μυθιστορήματος του Σκοτ Φιτζέραλντ *Ο Μεγάλος Γκάτσμπυ (The Great Gatsby)* και το 1976 πρωταγωνίστησε στην τελευταία ταινία του Άλφρεντ Χίτσκοκ *Οικογενειακή συνωμοσία (Family Plot)*. Ο Ντερν υποστήριξε ότι λόγω της κακής κατάστασης της υγείας του Χίτσκοκ χρειάστηκε να βοηθήσει το σκηνοθέτη κατά τη διάρκεια των γυρισμάτων. Το 1978 έλαβε την πρώτη του υποψηφιότητα για Όσκαρ Β' Ανδρικού Ρόλου για τη συμμετοχή του στην ταινία του Χαλ Άσμπι *Ο Γυρισμός (Coming Home)* όπου υποδυόταν έναν στρατιώτη στον πόλεμο του Βιετνάμ, έχασε όμως το βραβείο από τον Κρίστοφερ Γουόκεν που είχε παρόμοιο ρόλο στην ταινία του Μάικλ Τσιμίνο *Ο Ελαφοκυνηγός (The Deer Hunter, 1978)*.

Κατά τη δεκαετίες του '80 και του '90 ο ηθοποιός συνέχισε να εργάζεται στο χώρο του κινηματογράφου, αλλά χωρίς να χαίρει της επιτυχίας των προηγούμενων δεκαετιών, εφόσον αναλάμαβανε ρόλους σε ταινίες που στερούνταν επιτυχίας όπως το *Tattoo, 1981* και το *Όλα τα Όμορφα Άλογα (All the Pretty Horses, 2001)*. To 1983 βραβεύτηκε με την Αργυρή Άρκτο στο Διεθνές Φεστιβάλ Κινηματογράφου Βερολίνου για την ερμηνεία του στην ταινία *That Championship Season*.

Το 2013 κέρδισε βραβείο Καλύτερης Ανδρικής Ερμηνείας στο Φεστιβάλ των Καννών για τον πρωταγωνιστικό ρόλο στην ταινία του Αλεξάντερ Πέιν *Nebraska* (2013) και έλαβε υποψηφιότητα για Χρυσή Σφαίρα Καλύτερης Ανδρικής Ερμηνείας σε Κωμωδία ή Μιούζικαλ.

Επιλεγμένη Φιλμογραφία
----------------------

* 1960 - *Λάσπη στ' αστέρια (Wild River)*
* 1964 - *Μάρνι (Marnie)*
* 1964 - *Το μυστικό της Σάρλοτ (Hush… Hush, Sweet Charlotte)*
* 1966 - *Κολασμένοι άγγελοι της ασφάλτου (The Wild Angels)*
* 1967 - *Οι ακατανίκητοι (The War Wagon)*
* 1967 - *Αμαρτωλό ταξίδι (The Trip)*
* 1967 - *Η Σφαγή του Σικάγου (The St. Valentine`s Day Massacre)*
* 1968 - *Ο μεγάλος σκληρός (Will Penny)*
* 1968 - *Κρεμάστε τους ψηλά (Hang 'Em High)*
* 1969 - *Σκοτώνουν τ' άλογα όταν γεράσουν (They Shoot Horses, Don't They?)*
* 1969 - *Η πιο γρήγορη σκανδάλη του Γουέστ (Support Your Local Sheriff!)*
* 1970 - *Οι 4 αδελφοί δολοφόνοι (Bloody Mama)*
* 1971 - *Drive, He Said*
* 1972 - *Οι κάουμποϊς (The Cowboys)*
* 1972 - *Περιπέτεια στο Διάστημα (Silent Running)*
* 1972 - *Ο βασιλιάς των Μάρβιν Γκάρντενς (The King of Marvin Gardens)*
* 1973 - *Ο ντετέκτιβ του Σαν Φρανσίσκο (The Laughing Policeman)*
* 1974 - *Ο Μεγάλος Γκάτσμπυ (The Great Gatsby)*
* 1976 - *Οικογενειακή συνωμοσία (Family Plot)*
* 1977 - *Συναγερμός στο Λος Άντζελες (Black Sunday)*
* 1978 - *Ο ασύλληπτος οδηγός του Σαν Φρανσίσκο (The Driver)*
* 1978 - *Ο Γυρισμός (Coming Home)*
* 1981 - *Tattoo*
* 1983 - *That Championship Season*
* 1989 - *Μια γειτονιά απίθανη (The 'Burbs)*
* 1996 - *Εντολή εν λευκώ (Mulholland Falls)*
* 1996 - *Ο τελευταίος επιζών (Last Man Standing)*
* 1998 - *Μικροί στρατιώτες* (Small Soldiers)
* 1999 - *Το στοιχειωμένο σπίτι (The Haunting)*
* 2001 - *Όλα τα όμορφα άλογα (All the Pretty Horses)*
* 2003 - *Monster*
* 2012 - *Django: Ο Τιμωρός (Django Unchained)*
* 2013 - *Nebraska*

Παραπομπές
----------

1. 1 2  Leo van de Pas: (Αγγλικά) *Genealogics*. 2003.
2. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 3 Δεκεμβρίου 2013. Ανακτήθηκε στις 28 Δεκεμβρίου 2013.
3. ↑  Bruce Dern Biography (1936-)
4. ↑  *JOHN DERN, 54, UTILITY CHIEF, ATTORNEY, DIES*[*νεκρός σύνδεσμος*]
5. ↑
6. ↑
7. 1 2 3  Bruce Dern στην IMDb
8. ↑  «Berlinale: 1983 Prize Winners». *berlinale.de*. Αρχειοθετήθηκε από το πρωτότυπο στις 22 Μαρτίου 2016. Ανακτήθηκε στις 20 Νοεμβρίου 2010.
9. ↑  «Cannes Film Festival: Awards 2013». *Cannes*. 26 Μαΐου 2013. Ανακτήθηκε στις 26 Μαΐου 2013.
10. ↑  «Cannes: Lesbian Drama 'Blue Is the Warmest Color' Wins Palme d'Or». *The Wrap*. Αρχειοθετήθηκε από το πρωτότυπο στις 30 Οκτωβρίου 2013. Ανακτήθηκε στις 26 Μαΐου 2013.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μπρους Ντερν** |

* Μπρους Ντερν, σελίδα στον ιστότοπο Cine.gr (Ελληνικά).
* Μπρους Ντερν, σελίδα στον ιστότοπο της Internet Movie Database (Αγγλικά).

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 15948133
* LCCN: n77006076
* ISNI: 0000 0001 1438 5536
* GND: 133017729
* SUDOC: 060309768
* BNF: cb138931940 (data)
* BIBSYS: 99003694
* MusicBrainz: e8862ac5-b442-4a8d-91e7-dfe5569b0d49
* NKC: xx0152078
* BNE: XX1175779

 |

 |